යාපනයේ සිට කෑගල්ලට පැමිණ හෝටලයක තවත් තරුණයෙක් සමඟ ලැගුම්ගෙන ඇමැති කෙහෙළිය රඹුක්වැල්ල මහතා ඝාතනය කිරීමට සැලසුම් කළ එල්. ටී. ටී. ඊ. සාමාජිකා රාසලිංගම් තමරෙයි වදනි නෙළුම් නොහොත් ගුංඩු වදනි (50) නමැත්තියට වරස 20 ක සිරදඬුවමක් කෑගල්ල මහාධිකරණ විනිසුරු මේනකා විජේසුන්දර මහත්මිය පසුගිය 13 දා නියෝග කළාය.යාපනයේ තිත්තවේලි ගුරු විද්‍යාල පටුමගේ පදිංචි මෙම විත්තිකාරිය 2007 දෙසැම්බර් 17 හා 21 යන දිනවල කෑගල්ල නගරයට පැමිණ යුද හමුදාවෙන් පලා ආ කමාන්ඩෝ සෙබළෙකු සමඟ මෙම ඝාතන සැලසුම් සකස් කර ඇති බව ද කෑගල්ල මහාධිකරණයේ අංක 3060/2011 දරන නඩුවෙහි විස්තර කර තිබුණි.නීතිපතිවරයා වෙනුවෙන් මෙම නඩුවේ පැමිණිල්ල මෙහෙයවීම රජයේ අධිනීතිඥ චමින්ද අතුකෝරළ මහතා විසින් සිදුකරනු ලැබූ අතර පසුගිය 2012 සැප්තැම්බර් මාසයේ දී කෑගල්ල පළාත්බද මහාධිකරණයේ දී විමසීම් කටයුතු අරඹනු ලැබීය.නඩුව විමසීමට ගත් අවස්ථාවේ දී අධිකරණයේ දී ප්‍රකාශයක් කළ චෝදිත විත්තිකාරිය මෙම නඩුවට ගොනුකර ඇති තමාගේ පාපොච්චාරණය තමා විසින් ස්වේච්ඡාවෙන් කරන ලද්දක් නොවන බව පැවසීය.